**SLOVAKIA RING oslávil 15 rokov vo veľkom štýle**

**Orechová Potôň, 11. október 2024 – Pretekársky okruh SLOVAKIA RING oslávil svoje 15. výročie za účasti významných hostí a zároveň krstom novej knižnej publikácie.**

Pred 15 rokmi, presnejšie 1. októbra 2009 sa svetu oficiálne predstavil prvý profesionálny pretekársky okruh na Slovensku. Svojimi parametrami sa zaradil medzi špičkové okruhy v Európe i na svete a svojou celkovou dĺžkou 5 922 m sa radí medzi najdlhšie homologizované trate vôbec. Od svojho spustenia sa stal miestom množstva významných motoristických podujatí, ako sú Majstrovstvá sveta cestovných automobilov FIA WTCC, Majstrovstvá sveta FIA GT1, Blancpain GT, ADAC GT Masters, preteky Majstrovstiev Európy ťahačov FIA ETRC, či Majstrovstvá sveta cestných motocyklov vo vytrvalosti FIM EWC.

Oslavy 15. výročia sa zúčastnil aj prezident Medzinárodnej automobilovej federácie FIA Mohammed Ben Sulayem, ktorý prijal pozvánku od okruhu SLOVAKIA RING a na Slovensko tak zavítal vôbec po prvýkát. V rámci svojej návštevy ho oficiálne prijal aj prezident Slovenskej republiky Peter Pellegrini, ako aj minister cestovného ruchu a športu Dušan Keketi.

Na podujatí k 15. výročiu sa objavili aj známe tváre a osobnosti zo sveta motoršportu, vrátane viacnásobného Majstra SR Mira Konôpku, legendárneho automobilového pretekára Mariána Rajnohu, motocyklovej legendy Petra Baláža, či majiteľa motocyklového tímu Maco Racing Martina Kuzmu.

Súčasťou osláv bol aj krst očakávanej knižnej publikácie, ktorá mapuje práve 15 rokov histórie okruhu a načrtáva aj očakávaný ďalší vývoj a smerovanie okruhu. Krstnými otcami publikácie sa stali prezidenti oboch inštitúcii – FIA a SAMŠ (Slovenská asociácia motoristického športu), Mohammed Ben Sulayem a Dušan Koblišek za účasti generálneho riaditeľa okruhu Pavla Čulíka.

O sprievodný program a hudobný doprovod sa postarali Peter Cmorík, ktorý mimochodom účinkoval už aj pri prvej 5 a 10 ročnici, a operná speváčka SND Monika Fabiánová.

 *\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie pre prestížne svetové šampionáty pod hlavičkami FIA a FIM. Od roku 2010 prináša podujatia pre profesionálnych jazdcov, amatérov, firmy a širokú verejnosť.*

*SLOVAKIA RING pri Orechovej Potôni predstavuje jedinečný areál - jediný svojho druhu na Slovensku. Ponúka možnosti jazdiť na profesionálnom automotodróme, zdokonaliť sa v škole bezpečnej jazdy, vyskúšať si terénnu jazdu vo vynovenom* ***off-road areáli*** *a užiť si relax v hoteli. Súčasťou širšieho areálu je aj* ***Malkia Park*** *- útočisko pre exotické zvieratá. K novým atrakciám patrí tiež* ***Vojenské múzeum****. Pre všetkých, ktorí si chcú preveriť a zdokonaliť svoje jazdecké zručnosti - či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie. Poslednou akvizíciou v areáli je špičkové* ***Slovenské motokárové centrum*** *a jeho vonkajšia dráha dlhá 1170m. To ponúka bezkonkurenčný priestor pre aktívne jazdy na motokárach pre deti, dospelých ale aj majiteľov vlastných motokár. Centrum a dráha je ako jediná na Slovensku homologizovaná licenciou CIK-FIA.*

***GENERÁLNYM REKLAMNÝM PARTNEROM OKUHU JE OMV SLOVENSKO.***

**Ďalšie informácie:**

|  |  |
| --- | --- |
| *Ing. Peter PeczeMarketing Director, SLOVAKIA RINGmobil: +421 911 423 134e-mail: pecze@slovakiaring.sk* |  |